ET Euroopa Liidu Teataja C 199/39

15. juunil 2007 esitatud hagi — Kreeka Vabariik versus Euroopa Ühenduste Komisjon

(Kohtuasi T-214/07)

(2007/C 199/75)

Kohtumenetluse keel: kreeka

Pooled

Hageja: Kreeka Vabariik (esindajad: I. Chalkias ja G. Kanellopoulos)

Kostja: Euroopa Ühenduste Komisjon

Hageja nõuded

— Tühistada tervikuna komisjoni vaidlustatud otsus või muuta seda muuta seda vastavalt allpool täpsemalt esile toodud väidetele, st piirata kõnealuse korrektsiooni kestust tegelikult arvesse võetud 24 kuuga, jätta kohaldamata mistahes korrektsioonid põllukultuuride valdkonnas seoses 2003. saagiaastaga või igal juhul piirata korrektsiooni üksnes 2 %-ga ja üksnes kõva nisuga seoses tehtud kulutustega, jätta kohaldamata mistahes finantskorrektsioonid Egeuse mere väikesi saari soodustavate teatud põllumajandustoodetega seonduvate meetmete valdkonnas või piirata neid igal juhul 2 %-ga;

— mõista kohtukulud välja Euroopa Ühenduste Komisjonilt.

Väited ja peamised argumendid

Oma hagis, millega vaidlustatakse 18. aprilli 2007. aasta otsus K(2007) 1663 lõplik, avaldatud viite 2007/243/EÜ all (ELT L 106, lk 55), millega komisjon jätab Euroopa Põllumajanduse Arendus- ja Tagatisfondi (EAGGF) tagatisrahastu raamatupidamisarvestuse kontrollimise ja heakskiitmise raames ühenduse rahastamisest välja teatud liikmesriikide, ja eelkõige Kreeka Vabariigi, poolt tehtud kulutused, esitab Kreeka Vabariik järgmised tühistamise alused:

Esimese üldise tühistamise alusega, mis käsitleb põllukultuuride valdkonnas, seoses POSEI meetmega ja tomatite töötlemise valdkonnas kohaldatud korrektsioone, väidab hageja, et kostja rikkus olulist menetlusnormi, kuna ta ei kutsunud Kreekat kahepoolsetele läbirääkimistele Kreeka Vabariigile süüks pandavate eeskirjade eiramiste raskuse, ühendusele tekitatud rahalise kahju hindamise ning määratava korrektsiooni suuruse üle; teise võimalusena tuleb otsus hageja arvates tühistada, kuna komisjonil puudus ratione temporis pädevus korrektsioonide kohaldamiseks rohkema kui dokumendile, milles ta esitas oma lõpliku seisukoha selle korrektsiooni ja selle summa osas, eelneva 24 kuu ulatuses.

Teise tühistamise alusega, mis käsitleb põllukultuuridega seoses kohaldatud korrektsiooni, viitab hageja määruse (EMÜ) nr 3508/92 (1) artikli 4, määruse (EÜ) nr 1593/2000 (2) artikli 1 lõike 3 ja määruse (EÜ) nr 445/2002 (3) artikli 58 väärale tõlgendamisele ja kohaldamisele, kuna nimetatud sätete kohaselt võib kinnisvara identifitseerida ka muude kartograafiliste materjalide põhjal, mis on võrdväärsed õhust tehtud ortofotodega; teise võimalusena viitab hageja faktiliste asjaolude väärale hindamisele ja vaidlusaluste korrektsioonide puudulikule põhjendamisele. Hageja viitab samuti määruse (EÜ) nr 445/2002 artikli 60 väärale tõlgendamisele ja kohaldamisele, teise võimalusena kohapealsete kontrollide ja nende läbiviimise ajaga seonduvate faktiliste asjaolude väärale hindamisele ning samuti õigusliku aluse puudumisele korrektsioonide kohaldamiseks, kuna komisjon tõlgendas hageja arvates valesti määruse (EÜ) nr 2419/2001 (4) artiklit 15. Hageja väidab lisaks, et eelkõige seoses kõva nisuga seoses tehtud kulutuste 10 % korrektsiooniga hindas komisjon vääralt faktilisi asjaolusid ja ületas oma diskretsiooniõiguse piire.

Kolmanda tühistamise alusega viitab hageja sellele, et 5 % ja 10 % korrektsioonide kohaldamine põllukultuuride osas rikkus proportsionaalsuse põhimõtet, kuna võrreldes eelneva aastaga tehti süsteemi olulisi parandusi, mida komisjon muuseas rõhutas.

Neljanda tühistamise alusega, mis käsitleb meedet POSEI (Egeuse mere väikesed saared), väidab hageja: a) et määruse (EMÜ) nr 2019/93 (5) artikli 3 lõiget 3 ja määruse (EMÜ) nr 2958/93 (6) artikli 3 lõiget 2, mis seonduvad Egeuse mere väikeste saarte tarnekorra kontrolliga, tõlgendati ja kohaldati vääralt, teise võimalusena väidab hageja, et faktilisi asjaolusid tõlgendati vääralt, kuna Kreeka ametiasutused toimisid määruste kohaselt; b) et analoogiliselt, seoses Egeuse mere väikeste saarte kartuli- ja oliivikasvatusega, hinnati vääralt faktilisi asjaolusid, kuna LPIS süsteem (7) ja registrid toimisid seaduspäraselt ja igal juhul kohaldati hageja suhtes seoses selliste väikeste eiramistega põllukultuuride korra üldist korrektsiooni ja samal põhjusel ei saa kohaldada teist sanktsiooni iga eri korra suhtes ning lõpetuseks c) et meetmega POSEI seonduva korrektsiooniga rikuti proportsionaalsuse põhimõtet.

(1) Nõukogu 27. novembri 1992. aasta määrus (EMÜ) nr 3508/92, millega kehtestatakse ühenduse teatavate toetuskavade ühtne haldus- ja kontrollisüsteem (EÜT L 355, 5.12.1992, lk 1; ELT eriväljaanne 3/13, lk 223).

(2) Nõukogu 17. juuli 2000. aasta määrus (EÜ) nr 1593/2000, millega muudetakse määrust (EMÜ) nr 3508/92, millega kehtestatakse ühenduse teatavate toetuskavade ühtne haldus- ja kontrollisüsteem (EÜT L 182, 21.7.2000, lk 4; ELT eriväljaanne 3/30, lk 94).

(3) Komisjoni 26. veebruari 2002. aasta määrus (EÜ) nr 445/2002, millega kehtestatakse nõukogu määruse (EÜ) nr 1257/1999 (Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks) üksikasjalikud rakenduseeskirjad (EÜT L 74, 15.3.2002, lk 1; ELT eriväljaanne 3/35, lk 269).

(4) Komisjoni 11. detsembri 2001. aasta määrus (EÜ) nr 2419/2001, millega sätestatakse nõukogu määrusega (EMÜ) nr 3508/92 kehtestatud teatavate ühenduse toetuskavade ühtse haldus- ja kontrollisüsteemi üksikasjalikud rakenduseeskirjad (EÜT L 327, 12.12.2001, lk 11; ELT eriväljaanne 3/34, lk 308).

(5) Nõukogu 19. juuli 1993. aasta määrus (EMÜ) nr 2019/93 väiksemate Egeuse mere saarte heaks teatavate põllumajandussaaduste suhtes kohaldatavate erimeetmete kohta (EÜT L 184, 27.7.1993, lk 1; ELT eriväljaanne 3/14, lk 338).

(6) Komisjoni 27. oktoobri 1993. aasta määrus (EMÜ) nr 2958/93, milles on sätestatud nõukogu määruse (EMÜ) nr 2019/93 teatavate põllumajandussaaduste tarnimise erikorra kohta üksikasjalikud rakenduseeskirjad (EÜT L 267, 28.10.1993, lk 4; ELT eriväljaanne 3/15, lk 185).

(7) Põllumajanduslike maatükkide identifitseerimissüsteem.